Okresný úrad Nové Zámky
odbor starostlivosti o životné prostredie
Podzámska 25, 940 01 Nové Zámky
Č.: OU-NZ-OSZP-2014/013546-16-Pr                                       V Nových Zámkoch, dňa 8.12.2014

R o z h o d n u t i e

Okresný úrad Nové Zámky, odbor starostlivosti o životné prostredie, ako orgán štátnej správy na posudzovanie vplyvov na životné prostredie v zmysle § 53 ods. 1 písm. c) a  § 56 písm. b) zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov (ďalej len „zákon“), vydáva podľa § 29 zákona na základe zámeru: ,,Centrum odpadového hospodárstva Nové Zámky“, spracovateľ: EKOS PLUS, s r.o., Župné nám. 7, 811 03 Bratislava ktorý predložil navrhovateľ zámeru: Brantner Nové Zámky, s r.o., Viničná 23, 940 01 Nové Zámky, IČO: 31 440 291,  po ukončení zisťovacieho konania toto rozhodnutie:

Navrhovaná činnosť „Centrum odpadového hospodárstva Nové Zámky“, predmetom ktorej je zriadenie pracovísk zberného dvora, triediacej linky, splittingu a výroby paliva z odpadov, prekládkovej stanice, zberu kuchynských a reštauračných odpadov, zberu jedlých olejov, zberu dreva a zdravotníckych odpadov, na ktoré sa nevzťahujú osobité požiadavky z hľadiska prevencie nákazy, na pozemkoch parc. č. 5177/1, :/3 – 14, :/23, :/24, 5178, 5179 kat. územia Nové Zámky,   
             
sa bude ďalej posudzovať

podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov. 
O d ô v o d n e n i e

Spoločnosť Brantner Nové Zámky, s r.o., Viničná 23, Nové Zámky, predložila Okresnému úradu Nové Zámky, odboru starostlivosti o životné prostredie, (ďalej len „OU OSZP”) podľa    § 22 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov (ďalej len „zákon“) dňa 16.10.2014 zámer „Centrum odpadového hospodárstva Nové Zámky“.
Zámer svojimi parametrami podľa prílohy č. 8 zákona, kap. č. 9 Infraštruktúra, položky č. 6 – Zhodnocovanie ostatných odpadov okrem zhodnocovania odpadov uvedeného v položkách 5 a 11, zariadenia na úpravu a spracovanie odpadov a položky č. 9 – Stavby, zariadenia, objekty a priestory na nakladanie s nebezpečnými odpadmi, podlieha zisťovaciemu konaniu, ktoré OÚ OSZP vykonal podľa § 29 zákona. 
OU Nové Zámky, odbor starostlivosti o životné prostredie, na základe odôvodnenej žiadosti navrhovateľa podľa § 22 ods. 7 zákona upustil listom č. 2014/011281-02-Pr zo dňa 19.9.2014 od požiadavky variantného riešenia zámeru.
V rámci zisťovacieho konania OU OSZP rozoslal zámer podľa § 23 ods. 1 zákona na zaujatie stanoviska rezortnému orgánu, dotknutým orgánom, povoľujúcim orgánom a dotknutej obci. 

V zákonom stanovenom termíne doručili na OU OSZP písomné stanoviská nasledovné  subjekty (stanoviská sú uvádzané  v skrátenom znení): 
1.	Regionálny úrad verejného zdravotníctva so sídlom v Nových Zámkoch (list č. 4582/2/2014 zo dňa 5.11.2014) :
 - nové centrum odpadového hospodárstva má byť zriadené v časti mesta Vinohrady, cca 200 m od jestvujúcej súvislej bytovej zástavby (Hrebíčková ul.). Vzhľadom k tomu je potrebné zabezpečiť   hodnotenie vplyvov na verejné zdravie, ktoré môže vykonať len odborne spôsobilá osoba. Na predložený zámer nie je možné vydať záväzné stanovisko bez jeho doplnenia hodnotením vplyvov na verejné zdravie. 
2.	Okresný úrad Nové Zámky, odbor krízového riadenia (list č. OU-NZ-OKR-A/2014/014275-2 zo dňa 4.11.2014) :
      -nemá žiadne pripomienky, zámer nemá byť ďalej posudzovaný podľa zákona
3.	Okresný úrad Nitra, odbor starostlivosti o životné prostredie (list č. OU-NR-OSZP2-2014/044074 zo dňa 10.11.2014):
-	z hľadiska zložiek životného prostredia – orgánu ochrany prírody a krajiny, odpadového hospodárstva, ochrany ovzdušia a štátnej vodnej správy nemá pripomienky a  navrhuje neposudzovať navrhovanú činnosť podľa zákona.
V časti venovanej zberu odpadov na zbernom dvore pre zber odpadu elektrozariadení je potrebné definovať kategórie elektroodpadov v zmysle prílohy č. 1 Vyhlášky č. 315/2010 Z.z. o nakladaní s elektrozariadeniami a elektroodpadom v znení neskorších predpisov a zber elektroodpadu je potrebné uskutočňovať v súlade s touto vyhláškou. Na uvedenú činnosť je potrebný súhlas podľa § 7 ods. 1 písm. r) zákona č. 223/2001 Z.z. o odpadoch a o zmene a doplnení niektorých zákonov v znení neskorších predpisov.
Zber jedlých olejov a kuchynských a reštauračných odpadov – kuchynské odpady, vrátane použitých jedlých olejov patria medzi vedľajšie živočíšne produkty a na základe s nimi sa vzťahujú požiadavky nariadenia EP a Rady ES č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov neurčených na ľudskú spotrebu a preto na akúkoľvek činnosť súvisiacu s nakladaním (zber, preprava, skladovanie, spracovanie) s uvedenými produktmi je potrebný aj súhlas príslušného orgánu veterinárnej správy. 
Ďalej v predloženom zámere nie je uvedená činnosť zhodnocovania v zmysle prílohy č. 2 zákona č. 223/2001 Z.z. o odpadoch a o zmene a doplnení niektorých zákonov v znení neskorších predpisov. 
4.	Okresný úrad Nové Zámky, odbor starostlivosti o životné prostredie (list č. 2014/014004-02-Pr zo dňa 14.10.2014):
-	z hľadiska zložiek životného prostredia – orgánu ochrany prírody a krajiny, odpadového hospodárstva, ochrany ovzdušia a štátnej vodnej správy nepožaduje ďalšie posudzovanie v zmysle zákona 
5.	Okresný úrad Nitra, odbor cestnej dopravy a pozemných komunikácií (list č. OU-NR-OCDPK 2014/044879 zo dňa 3.11.2014):
-	nemá pripomienky a zámer nemá byť posudzovaný v zmysle zákona 
6.	Úrad Nitrianskeho samosprávneho kraja, Nitra (list č. ČZ – 31187/2014, ČS – 6378/2014 zo dňa  3.11.2014):
 - k predloženému zámeru nemáme pripomienky, zámer nepožadujeme posudzovať podľa zákona
7.	SIŽP, IŽP Bratislava, Stále pracovisko Nitra, Odbor integrovaného povoľovania a kontroly (list č. 7483/31921/2014/Med zo dňa 6.11.2014): 
 - navrhuje uvedenú činnosť posudzovať z dôvodu nedostatočného preukázania málo nevýznamného vplyvu prevádzky na okolité ovzdušie a umiestnenia prevádzky cca 200 m od rodinnej zástavby. Inšpektorát netrvá na vypracovaní správy o hodnotení, avšak požadujeme, aby navrhovateľ zámer doplnil o :
- rozptylovú štúdiu na pachové látky a tuhé znečisťujúce látky (imisno – prenosový posudok), ktoré budú vznikať predovšetkým z technológie splittingu, manipulácie a triedenia dovezeného odpadu
- v predloženom zámere na str. 74 deklarovanú analýzu – Emissionsanalyze und Immissionsprognose uber Staub und Geruchsstoffe durch die Betriebgstätigkeit der Anlage Hagenbrunn der Branmtner Walter GmbH, máj 2013 ako aj prehlásenie o totožnosti použitej technológie s navrhovanou technológiou vrátane množstiev spracovaných odpadov
- návrh ďalších opatrení na zníženie vplyvu prevádzky na kvalitu ovzdušia – nakoľko skrátenie doby voľne uloženého odpadu a spracovania do 24 hodín od ich vyskladnenia nepovažujeme za dostatočnú záruku neovplyvňovania ovzdušia nad mieru primeranú obvyklým pomerom
- vyhodnotenie súladu návrhu činnosti so závermi o najlepších dostupných technikách 
8.	Ministerstvo životného prostredia SR, Bratislava (list č. 51133/2014 zo dňa 19.11.2014):
    – vzhľadom na charakter navrhovanej činnosti odporúčame, aby zámer nebol posudzovaný podľa zákona. Z pohľadu rozvoja odpadového hospodárstva a plnenia hierarchie odpadového hospodárstva v SR, odbor odpadového hospodárstva MŽP SR súhlasí s realizáciou uvedeného zámeru.
9.	Mesto Nové Zámky (list č. 2014/50596-02-Ba zo dňa 18.11.2014):
    – k predloženému zámeru nemá pripomienky, nakoľko zámer nie je v rozpore so zásadami a cieľmi územného plánovania stanovenými v záväznej časti platného územného plánu mesta, ani v rozpore s verejnými záujmami a záujmami Mesta Nové Zámky v tejto lokalite.

Verejnosť sa v priebehu zisťovacieho konania k navrhovanej činnosti osobitne nevyjadrila.
Okresný úrad Nové Zámky, odbor starostlivosti o životné prostredie, na základe vyššie uvedených stanovísk zvolal pracovné stretnutie vo veci konzultácie v zmysle § 63 ods. 1 zákona v procese posudzovania navrhovanej činnosti. Na pracovné stretnutie bol pozvaný navrhovateľ, spracovateľ zámeru, Regionálny úrad verejného zdravotníctva so sídlom v Nových Zámkoch, SIŽP, IŽP Bratislava, Stále pracovisko Nitra. Ústneho pojednávania sa zástupca SIŽP, IŽP Bratislava, Stále pracovisko Nitra nezúčastnil, ospravedlnil sa e-mailom, v ktorom skonštatoval, že netrvá na vypracovaní správy o hodnotení. Na pracovnom stretnutí zástupkyňa spracovateľa informovala o tom, že zadali externým spracovateľom dopracovanie zámeru v zmysle pripomienok Regionálneho úradu verejného zdravotníctva so sídlom v Nových Zámkoch a SIŽP, IŽP Bratislava, Stále pracovisko Nitra. Doplnené posúdenia budú spracované v lehote cca do 2 týždňov.  
Z pracovného stretnutia bola napísaná zápisnica, v závere ktorej bolo konštatované, že zámer bude ďalej posudzovaný podľa zákona, správu o hodnotení navrhovateľ vypracovať nemusí, zámer bude doplnený o náležitosti uvedené v pripomienkach dotknutých orgánov:

navrhovateľ zabezpečí:
-	vykonanie hodnotenia vplyvov na verejné zdravie
-	dopracovanie zámeru o rozptylovú štúdiu na pachové látky a tuhé znečisťujúce látky (imisno – prenosový posudok), ktoré budú vznikať predovšetkým z technológie splittingu, manipulácie a triedenia dovezeného odpadu
-	navrhne ďalšie opatrenia na zníženie vplyvu prevádzky na kvalitu ovzdušia, nakoľko skrátenie doby voľne uloženého odpadu a spracovania do 24 hodín od ich vyskladnenia nepovažujeme za dostatočnú záruku neovplyvňovania ovzdušia nad mieru primeranú obvyklým pomerom
-	vyhodnotí súlad návrhu činnosti so závermi o najlepších dostupných technikách
-	zároveň zabezpečí doplnenie údajov v zmysle stanoviska Okresného úradu Nitra, odboru starostlivosti o životné prostredie č. OU-NR-OSZP2-2014/0044074 zo dňa 10.11.2014.

Záver
Okresný úrad Nové Zámky, odbor starostlivosti o životné prostredie, na základe uvedených skutočností a ďalších informácií obsiahnutých v zámere, s prihliadnutím na opatrenia navrhnuté na odstránenie a zmiernenie nepriaznivých vplyvov, ako aj na stanoviská zainteresovaných subjektov, rozhodol ako je uvedené vo výrokovej časti tohto rozhodnutia.

Upozornenie: 

            Podľa § 29 ods. 8 zákona dotknutá obec bezodkladne informuje o tomto rozhodnutí verejnosť spôsobom v mieste obvyklým.

P o u č e n i e

	Zisťovacie konanie sa nevykonáva podľa zákona č. 71/1967 Zb. o správnom konaní (správny poriadok), a preto sa voči nemu nemožno odvolať.  Toto rozhodnutie je preskúmateľné súdom.

                                                                  Ing. Mária  H r u š k o v á
                                                                                                           vedúca odboru

     
                              
Doručuje sa:
1.	Brantner Nové Zámky, s r.o., Viničná 23, 940 64 Nové Zámky
2.	Mesto Nové Zámky, Hlavné nám. 10, 940 35 Nové Zámky
3.	Ministerstvo životného prostredia SR, Nám. Ľ. Štúra 1, 812 35 Bratislava
4.	Úrad Nitrianskeho samosprávneho kraja, Rázusová 2A, 949 01 Nitra 
5.	Okresný úrad Nitra, odbor starostlivosti o životné prostredie, Štefánikova tr. 69, 949 01 Nitra 
6.	Okresný úrad Nitra, odbor cestnej dopravy a PK, Štefánikova tr. 69, 949 01 Nitra  
7.	Okresný úrad Nové Zámky, odbor starostlivosti o životné prostredie, Svätoplukova 1, 940 01 Nové Zámky 
8.	Okresný úrad Nové Zámky, odbor krízového riadenia, Podzámska 25, 940 01 Nové Zámky
9.	Regionálny úrad verejného zdravotníctva so sídlom v Nových Zámkoch, Slovenská 13, 940 30 Nové  Zámky 
10.	SIŽP, IŽP Bratislava – SP Nitra, Mariánska dolina 7, 949 01 Nitra